УщыIэхукIэ — адыгэр псэунщ
«Адыгэ псалъэ» газетым папщIэ
1924 гъэм, мэкъуауэгъуэу, мы дунейм и щIэрэщIэгъуэу, узей лъэпкъ гумащIэр къыпхуэхъуахъуэу, Уэ щыпчащ япэ лъэбакъуэр щIым.
НэхъыжьыфIхэм пхуащIри лъэтеувэ, уи лъэр нэхъри Уэ букъуэдиящ. Зы сыхьэтым зы илъэс къэбгъащIэу, ухъущ балигъи, гъащIэм ухыхьащ.
КъыпфIащауэ цIэ лей куэд, епхьэкIащ Уэ илъэс Iэджэ. Бгъуэтыжащ иужьым, тIэкIу гувами, уи цIэ дыдэр Уэ, «Адыгэ псалъэ»!
Сабиигъуэр тыншу епхьэкIакъым — зыбгъэфIэну ухущIэмыхьа, щIалэ гурэпкIырэу ущытакъым, балигъ нэсу, уэ Iуэху епхьэ- жьащ.
Узей лъэпкъым Уэ уригугъапIэт, узей лъэпкъым уэ урибын пэжт, си щхьэ Iуэху жумыIэу нэхъапэжщ, утетащ сыт щыгъуи Уэ зы хьэлым — ди бзэр, ди нэмысыр тхъумэжыным, ди лъэпкъ тхыдэм и пэжыр дджыжыным теухуауэ укъимыкIуэта!
И гугъуехьыр лъэпкъым дэбгъэващ, и гуфIэгъуэр лъэпкъым дэпIэтащ. Напэр, лIыгъэр Уэ уи гъуэгугъэлъагъуэу, лыгъи гъабли уакъыфIыпхыкIащ.
«Узыхьыну псым зыдегъэзых», — жызыIахэм Уэ уемыдэIуа — ди анэдэлъхубзэкIэ ерыщу пэжыр цIыхухэм Уэ яхэбгъэIуащ.
Уахуэхъуащ сабийм гущэкъу уэрэд! Зи щIалэгъуэхэм — гухэлъ уэрэд! Ухуэхъуащ лъэпкъ псом дзапэ уэрэд!
Адыгэ бзылъхугъэм уринабдзэу, адыгэлIым уринапщIэтелъу, мурадыфIхэм уанэ хузэщIэплъхьэу укъогъуэгурыкIуэ нобэ къэс!
УлIыжь Iущщ икIи ужьыщхьэ махуэщ: ди блэкIар къэкIуэнум тхупыпщIащ, щIэблэ Iущи тыгъэ къытхуэпщIащ.
Узытет гъуэгу захуэм утемыкIыу, сытым щыгъуи дигу укъипсэлъыкIыу, фIым, нэмысым Уэ дыхуэбущийуэ, удидыгъэ-мазэу, удигъуазэу къыддекIуэкI, къытхэт, «Адыгэ псалъэ»!
Упсэунщ — щыIэхукIэ зы адыгэ, ущыIэхукIи — адыгэр псэунщ!
МЫКЪУЭЖЬ Анатолэ,
«Iуащхьэмахуэ» журналым и редактор нэхъыщхьэ
